Tanári vázlat

A két világháború közötti magyar kisebbségek az utódállamokban

A három utódállamra nézve közös:

**1918- 1920 (1923)**

Megszállás, berendezkedés

Az 1918. november 3-i (Weber-Diaz) padovai fegyverszüneti szerződés a Monarchia összes frontvonalára vonatkozott, eszerint a megszűnőben lévő OMM csapatait a határokra kellett visszavonni; a magyar csapatokat a történelmi Magyarország határaira. Budapestről sajnos kaptak magyar csapatok a Károlyi-kormánytól olyan lelketlen parancsot, mely megadásra szólította fel őket az olasz fronton, mert így akart megszabadulni a hazatérő katonatömegektől ez a társaság…

A belgrádi tárgyalásokra, majd fegyverszüneti szerződésre Károlyi belpolitikai okokból szánta el magát: a mögötte lévő antant támogatást próbálta bizonyítani. Ennek az ellenkezője derült ki: az antant nem ismerte el a Károlyi-kormányt, a maradék területet blokád alá vonta, a legelső kormány majd 1919. novemberében a Huszár-féle nemzeti koncentrációs kormány lesz, amelyet az antant el fog ismerni. Az antant dezavuálta Franchet d’Espèrey balkáni francia főparancsnokot is: a fegyverszüneti szerződés helyett katonai megállapodásnak tekintették a belgrádi megegyezést (1918. november 13.).

A román csapatok a Maros vonalára, a szerbek a Dráva – Szekszárd vonalra fejlődhettek fel. Közben stratégiai pontokat (hidak, közlekedési csomópontok) ellenőrzés alá vonhattak, de a helyi magyar közigazgatás leváltásáról nem volt szó. Németország felé tartottak francia, olasz tisztek vezetésével. Csehszlovákia nem szerepelt még a belgrádi tárgyalásokon! 1918 decemberében cseh légionárius csapatok lépték át az ország északnyugati határát. Milan Hodzsa és Bartha Albert csak 1918 decemberében állapodott meg nagyjából a szlovák–magyar néprajzi határt követő katonai elválasztó vonalban.

Németország november 11-én kötött fegyverszünetet Compiègne-ben, Románia az 1917-ben megkötött német, osztrák–magyar bukaresti különbéke után 1918. november 10-én üzent hadat ismét Németországnak, – egy nappal a német fegyverszünet előtt –, és került ezzel a győztesek oldalára.

A megszálló csapatok minden kijelölt vonalat az idők során átléptek. Jóval a trianoni békekötés előtt leváltották a magyar közigazgatást, hűségesküt követeltek a magyar hivatalnokoktól, vasutasoktól, tanítóktól. Megkezdődött az elüldözésük.

A Károlyi-kormány által szélnek eresztett katonák közül sokakat kényszerrel besoroztak a cseh, román, szerb hadseregbe.

Miden magyar állami tulajdont, állami tulajdonú iskolát, intézményt átvettek, elvettek.

“Fekete erdő van közöttünk,  
Keserű árok van közöttünk,  
Ledöntött szobrok, elnémult harangok  
Kísértenek közöttünk.”  
(Reményik Sándor: A kinyújtott és visszahúzott kéz, 1924)

Juhász László, a SZER egykori szerkesztője szerint kb. 120 szobor, emlékmű, emléktábla esett áldozatul megszálló hadseregek, gárdák, állami hatóságok pusztításának a Trianon utáni első tíz évben. Lerombolták többek között a következő magyar emlékműveket:

**Felvidék, Kárpátalja**

Dévény, millenniumi emlékmű 1921. január 12.

Érsekújvár: Kossuth bronzszobra, Czuczor Gergely mellszobra

Zoborhegy: millenniumi emlékmű, 1921. február 9.

Pozsony: Fadrusz János Mária Terézia emlékműve, 1921. október 26.–27. éjszaka

Kassa: a 9. vörössipkás honvéd emlékmű, (1919. március 17.)

Munkács: millenniumi turul emlékmű 1924

**Erdély**

Marosvásárhely: Rákóczi-, Kossuth-, Bem- szobor, 1919. március 28./ 1923 (?)

Dés: ezredéves turulmadaras emlékoszlop, 1919. április 4., 1934-ben a talpazatot is szétverték

Arad: Szabadság szobor: 1923-ban bedeszkázták, majd 1925-ben eltávolították. 2004-ben újraállították, de más helyen.

Zilah: Wesselényi szobor, 1935-ben lerombolták, 1942-ben újraállították. 1944 után sokáig ismét bedeszkázva volt.

**Délvidék**

Zimony: ezredéves emlékmű turullal, Hungária-szoborral 1918.

A cseh, román és szerb politika célja: fait accompli (kész helyzet) teremtése a békekonferenciára: meg akarták akadályozni azt, hogy magyar részről bárhol a magyar közigazgatás szervezésében népszavazást bonyolíthasson le az adott magyar többségű, vagy vegyes nemzetiségű vidéken még a békekonferencia döntése előtt.

A Károlyi-kormány engedékenységét mind a nagyhatalmak, mind a cseh, román és szerb megszállók úgy dekódolták, hogy nemcsak az Osztrák–Magyar Monarchia, hanem a magyar állam is felbomlott, mivel eleve életképtelen államalakulat!

A lakosság ellenállását a fegyveres erő aránytalan alkalmazásával törték meg:

**Cseh** sortüzek: Pozsony (1918. február 12. 8 halálos áldozat), Zselíz: 1919. március 23. 5 halott), Kassa (1919. március 14. 2 áldozat, de a megszállásnak összesen 7 magyar áldozata volt).

Fegyverhasználat: Lőcse (1919 nyara)

Révkomáromban 1919-ben nemcsak a támadó és már magukat megadó vöröskatonákat, hanem válogatás nélkül 121 helyi polgárt, gyereket is lemészárolt a cseh légionáriusok („véres május 1.”).

**Román** kivégzések: Köröstárkány (91 halott), Kisnyégerfalva (17 halott) magyar áldozatai 1919. április 19-én, Hódmezővásárhely (56 áldozat 1919. július 25-én), Apátfalva (38 férfi), Monor (53 civil és fogoly vöröskatona), Fegyvernek (49 helyi lakos 10919. július 25-én), Kunhegyes (14 aratómunkás), Mesterszállás (32 civil),

**Felvidék-Kárpátalja**

Csehszlovákia nem szerepelt a belgrádi katonai konvenció aláírói között. A cseh légionáriusok Zsolmát foglalták el először és csak utána vonultak be Pozsonyba. Néhol a Károlyi-kormány tudta nélküli, komoly magyar ellenállással találkoznak (Görgey fivérek, iglói géppuskások).

**Erdély – Partium**

A román hadsereg a belgrádi katonai megállapodás után a Maros vonalára fejlődött fel. Ellenőrzés alá vonva a teljes Székelyföldet. 1916-ban Románia 3 hadsereggel kb. 380–440 ezer fővel támadta meg Magyarországot, most 5-8, más adatok szerint 30-40 ezer fővel rendelkeztek…

A Maros vonalát átlépve Kolozsvárig, majd a Partium keleti határáig nyomultak előre, mozgásukat az önállóan megszerveződő kb. 10 ezer fős Székely Hadosztály lassította, mely Kolozsváron kezdett szerveződni, Kratochvil Károly vezetésével.

Károlyi Mihály későn, 1919. március 3-án Szatmárnémetiben látogatta meg a frontot, és mondott beszédet. Mind a Magyar Népköztársaság, mind a Tanácsköztársaság hatóságai nemhogy bizalmatlanul, hanem ellenségesen viselkedtek a honvédő Székely Hadosztály létével szemben, pedig ha nincs a székely csapatok ellenállása, a román csapatok már 1919 márciusa előtt kijutottak volna az Alföldre.

A Tanácsköztársaság kikiáltása után a román hadsereg a Tisza vonaláig nyomult előre. A Székely Hadosztály feloszlott, egy kisebb része a Vörös Hadseregben küzdött tovább, például a csehek elleni északi hadjáratban.

**Délvidék**

A szerb hadsereg észak felé nem lépte át a demarkációs vonalat, viszont attól délre, Pécsen 1921-ig bent maradt. Lendváról 1918-ban kiszorultak, csak 1919-ben tudták elfoglalni a szerb csapatok.

Mivel az újonnan berendezkedő délszláv állam nem volt képes a megszállt területeken a vasutakat működtetni, ezért ott 1920-ig a magyar vasutasok dolgoztak, aki fizetésüket Budapestről kapták.

**Őrvidék/ Burgenland**

Néprajzi alapon Nyugat-Magyarországot a békekonferencia Ausztriának ítélte. A bécsi szociáldemokrata kormány nem tudta birtokba venni a területet. Amikor az osztrák csapatok birtokba akarták venni a területet, 1921-ben kitört a nyugat-magyarországi felkelés, a felkelők kikiáltották a Lajta Bánságot. A velencei tárgyalásokon sikerült Bánffy Miklós külügyminiszternek népszavazást kiírnia Sopronra és környékére.

**1920 – 1938 – közös:**

Külpolitika

A 3 ország Magyarország területi revíziós szándékai ellen csehszlovák–román, csehszlovák–jugoszláv és román–jugoszláv szerződéseket köt. (Kisantant-szerződések.) IV. Károly két visszatérési kísérletekor kisantant megszállás fenyegette az országot.

Franciaország egyedül nem tudja betölteni (pénzügyileg, gazdaságilag, katonailag) azt az űrt, melyet az OMM eltűnése, Németország és Oroszország meggyöngülése és térvesztése okozott.

A marseilles-i királygyilkosság (1934) után éleződött még ki a kisantant–magyar viszony.   
(I. Sándor jugoszláv királyt macedón fegyveresek, Barthou francia külügyminisztert pedig valójában francia rendőr eltévedt pisztolygolyója ölte meg. A gyanú az elszakadáspárti horvát usztasákra vetődött, akiknek Magyarországon, Jankapusztán táboruk volt.

Katonai vonatkozások

A magyar határon mindhárom ország több száz elemből álló erődrendszert épített ki. A magyarok lakta határövezetben a többségi népből telepesfalvakat hoztak létre.

A kisantant hadseregek békelétszáma: 200 ezer román, 120 ezer csehszlovák, 104 ezer jugoszláv, összesen 424 ezer katona állt szemben 35 ezer magyar katonával. Magyar részről légierő, harckocsik és vezérkari képzés nem létezhetett.

Belpolitika

Az utódállamok pártjai mindenáron meg akarták szerezni a magyar szavazatokat is, nem örültek az önálló magyar pártok létének. A politikai élet instabilitása megnehezítette a magyar érdekek képviseletét, mire megegyezést sikerült egy adott kormánypárttal elérni, már újabb kormány került hatalomra.

A nagyon lassan szerveződő, megfélemlített helyi magyar közéletet főleg Csehszlovákiában és Jugoszláviában még a Károlyi-féle oktobrista emigráció is „boldogította”.

Gazdaság

Az új államok mesterséges határaik közé különböző történelmi hagyományú, különböző természetföldrajzi adottságú és eltérő fejlettségű régiókat kebeleztek be. A Kárpát-medencét jellemző sűrű közlekedési hálózatok, a régiók közötti kierjedt gazdasági munkamegosztás, az emberi, főként családi kapcsolatok ellehetetlenültek.

Mindhárom ország protekcionista, elzárkózó politikát folytatott Magyarországgal szemben.

Az utódállamok gyarmatként bántak a magyar lakossággal együtt kapott területekkel: a csehszlovák államot a Kisalföld északi részének termőterületei (a Csallóköz szlovákul Žitný ostrov = Gabonasziget) az altalajkincsek, a Kárpátok erdői; a román államot az altalajkincsek, a Kárpátok erdői; a jugoszláv államot az Alföld leggazdagabb termőterületei érdekelték.

A földreform mind a három országban zömmel magyar birtokosokat: világi és egyházi célvagyont érintett. A szegény magyar agrárproletárok viszont alig részesedtek az állampolgári jogegyenlőség alapján nekik is járó juttatásokból!

A magyarok mindenütt személyenként és közösségenként túl voltak adóztatva az utódállamok által. A jogbiztonságuk, tulajdonjoguk bármikor megkérdőjelezhető volt.

A közigazgatási határokat mindenütt úgy állapították meg, hogy amennyire csak lehet, a magyarok sehol ne kerülhessenek többségbe.

Főleg 1918 és 1923 között, majd az 1930-as évektől a többségi szélsőséges félkatonai szervezetek (Vasgárda (r), Szokol (cs), Orjuna (j)) terrorizálta, megzavarta a magyar rendezvényeket, illetve megfélemlítette a személyeket, köztük a magyar zsidókat is.

Társadalom

Az új, soknemzetiségű államok csak alig valamivel jobban lettek homogének, mint az Osztrák–Magyar Monarchia vagy Magyarország volt.

A mesterséges határokkal az emberi, főként családi kapcsolatok ellehetetlenültek.

A csehszlovák, román és jugoszláv kormányzat minden lehetséges módon igyekezett csökkenteni a magyarok összlakosságon belüli számarányát. A korábbi magyar gyakorlattól eltérően mind a három országban a zsidóságot külön nemzetiségként kezelték, akik gyermekei vagy a többségi nemzet állami iskoláiba, vagy saját tannyelvű iskolába járhattak, de semmiképpen nem tanulhattak magyar tannyelvű keresztény / egyházi fenntartású iskolákban!

Mivel a magyar menekültek zöme (Erdély és Partium: 250 ezer, Felvidék és Kárpátalja 150 ezer, Délvidék 50 ezer) magyar hivatalnokokból, pedagógusokból, vasutasokból, általában a magyar ügy iránt elkötelezett kis- és középosztálybeli emberekből tevődött ki, szükségszerűen a földjei miatt Trianon után is helyben maradt és független anyagi hátterű magyar arisztokraták szervezték meg a magyar közéletet mindhárom országban. Ez a többségi politikusok részéről, akik a Nyugat felé amúgy is egy mintademokrata látszatot próbáltak követni, a reakciós, feudális, retrográd stb. vádat vonta maga után.

Oktatás

Az utódállamok az összes magyar állami elemi és középiskolát elvették, illetve a többség anyanyelve lett a tannyelv, fokozatosan még a magyar vidékeken is, a magyar mint tannyelv egyre jobban kiszorult az oktatásból.

A Kolozsvári Ferenc József Tudományegyetem Szegedre, a Pozsonyi Erzsébet Tudományegyetem Pécsre, a Selmecbányai Bányászati Akadémia Sopronba, az Eperjesi Jogakadémia Miskolcra költözött, az elszakított területek magyarsága a kolozsvári református teológiai akadémia, a gyulafehérvári r. k. teológia kivételével magyar nyelvű felsőoktatás nélkül maradt. Erdélyből és Partiumból Szegedre és Budapestre kellett beiratkozni.

Új egyetemi központként a délvidéki magyaroknak Zágráb, a Felvidéki magyaroknak Prága és Brünn/Brno szolgált.

Magyar újságcikkekben is csak államnyelven lehetett használni a földrajzi neveket.

Külön-külön:

**Felvidék-Kárpátalja**

Az 1920-as évek első felében Masaryk elnök a tiszta magyar Csallóközt hajlandó lett volna visszaadni, azzal a feltétellel, ha Magyarország egyszer s mindenkorra lemond az összes elszakított területről, az integer Magyarország visszaállításáról.

Masaryk elnök az 1 milliós magyar kisebbségnek gesztusként 1931-ben 1 millió koronás alapítvánnyal Magyar Akadémiát hozott létre, magyar közművelődési céllal.

Egyedüli magyar felsőoktatási intézményként magyar református lelkészképző szeminárium jött létre Losoncon, melyet a csehszlovák állam nem ismert el, de mivel a skót testvéregyház és a Református Világszövetség is támogatta, bezárni sem tudott.

Gazdaság

A Kisalföld északi része a Csallóközzel a Csehszlovák Köztársaság éléskamrája lett.

Az új határok megszilárdulásával lehetetlenné vált a Kárpát-medencében a régiók közötti munkamegosztás: nem jártak már aratni az Alföldre a szlovák, magyar és ruszin idénymunkások. Kárpátalján ez a ’20-as évek elején és később is súlyos nélkülözésekhez vezetett, a helyzet pattanásig feszültté vált: az új csehszlovák államhatalom Romániából rendelt – mint később kiterült, penészes – puliszkalisztet, azoknak a ruszinoknak, kik korábban búzával, búzaliszttel tértek haza az alföldi summás munkából.

Oktatás

A magyar középiskolákat tervszerűen leépítették.

**Erdély–Partium**

Gazdasági élet

A dualizmuskori magyar gazdasági liberalizmus megengedte nemzetiségi bankok (pl. Albia, Ardeleana Banak), pénzintézetek működését.

A román földreform a magyar szegényparasztságnak nem, vagy aránytalanul kevés földet juttatott.

A székely közösség osztatlan közös birtokú legelőit, földjeit és erdőit, a Csíki Magánjavakat, az egykori székely határőr ezred tulajdonát, a román állam kisajátította. Nem nyúlt viszont a hasonló eredetű és jellegű karánsebesi, illetve naszódi román határőr ezredek területeihez. A Népszövetség elé kerülő ügyben végül a román állam a terület kevesebb, mint tizedét adta volna vissza a tulajdonosoknak, a többiről való egyszer s mindenkorra való lemondás feltételével, de ez a tizedrész sem került vissza a jogos tulajdonosokhoz.

Az 1920-as években az állami alkalmazásból szorultak ki a magyarok, legtöbbször nyugdíjat sem fizetett a román állam. A gazdasági pályák, a vállalkozások valamelyest szabadabbak maradtak, bár sine cura-ként szolgáltak román politikusoknak és családtagjaiknak. A ’30-as évektől, a Vasgárda megerősödésével megkezdődött a magyarok kiszorítása a gazdasági pozíciókból, állásokból is.

A magyar szövetkezetek központja Nagyenyeden volt, a szövetkezeti mozgalom vezetője a később a kommunista börtönben meghalt Szász Pál volt.

A magyar munkásság központjai a Zsil Völgye, Temesvár, Brassó és Kolozsvár voltak. Erős magyar részvétel jellemezte a romániai munkásmozgalmat is.

Magyarországi magán érdekeltségek maradt a Magyar Hitelbank (Temesvár, Nagyvárad, Brassó).

Iskolaügy

A dualizmus idején a 2, 9 millió erdélyi román közel kétezer görögkatolikus, illetve görögkeleti elemi iskolájával arányában több iskolával rendelkezett, mint az óromániai románság. Az Oroszországhoz tartozó Besszarábiában nem volt román tannyelvű oktatás. A brassói, brádi görögkeleti, a balázsfalvi, belényesi, naszódi görögkatolikus gimnáziumokban regátiak is tanulhattak. A balázsfalvi iskolának óriási kisugárzása volt, főleg a 19. század első felében a Duna-fejedelemségek irányában is. A brassói iskola román államsegélyt is élvezett romániai birtokai után.

A magyar állam ugyanúgy részesítette államsegélyben a nemzetiségi elemi és középiskolákat is, a tanárokat utazási kedvezményben, fizetéskiegészítésben stb..

1918 végétől a magyar egyházak rohamosan próbáltak iskolákat állítani, mivel az összes korábbi magyar iskolában már ekkor román tannyelvet vezettek be.

A dualizmusban a magyar kormány nem nyúlt a román görögkeleti és görögkatolikus egyházak vagyonához. A román földreform viszont megfosztotta a magyar egyházakat, alapítványokat az oktatási, művelődési vonatkozású célvagyonuktól.

Államsegélyt 22 év alatt a magyar iskolafenntartók kétszer, ha kaptak.

A dualizmus idején a nemzetiségi elemi iskolákban felmenő rendszerben 1879-től, a középiskolában 1883-tól vált kötelezővé a magyar nyelv tantárgyként való tanítása.

Nagy-Romániában a román nyelv, a történelem, a földrajz és a francia nyelv tantárgyak oktatása magyar tannyelvű iskolákban is románul kellett, hogy történjen.

**Délvidék az SZHSZ államban**

Mély szerb–horvát ellentétek a parlamentben és a hétköznapokban. Még mélyebb szerb–macedón (tisztázatlan még, hogy a macedónok bolgárok-e, esetleg önálló nép stb.), szerb–albán ellentétek. (A koszovói albánok több évtized alatt megnyerik a szerbekkel szemben a demográfiai versenyfutást, amely miatt mára önálló állam lett Koszovó.)

A politikai élet jellemzői: a Szerb Radikális és a Demokrata Párt marakodása, a köztársasági Horvát Parasztpárt mély ellentéte Belgráddal.

Kivételezett helyzetben a német kisebbségi párt, kiváló érdekérvényesítési képességgel.

A magyar politikai színkép:

térbelileg:

A magyar többségű Szabadkán élt a legtöbb magyar városlakó, de élénk bunyevác közélet is működött itt. A Függetlenségi Párti eredetű Népkör számított a magyar kulturális élet központjának (Észak-) Bácskában.

A bunyevácok egy része hamar kiábrándult Belgrádból és Zágráb felé húzott, másik részük magyarnak vallotta magát és az összmagyar ügyet akarta vezetni, de egyrészt katolikus vonalon, másrészt a teljes Vajdaságban gondolkodtak.

A tiszta magyar jobb part Tisza-vidék központjának számító, szinte teljesen magyar Zenta súlyát egységessége adta.

Zomborban is jelentős magyar élet zajlott, közel a drávaszögi és a szlavóniai magyarsághoz.

Újvidéken, a „szerb Athénban” (mert itt működött a Matica Srbska és a belgrádi egyetemnek is tanárokat adó szerb tannyelvű ortodox gimnázium a dualizmus idején is) élénk magyar kulturális élet folyt a Petőfi Népkörben, dacára annak, hogy kisebbségben voltak a magyarok.

Mivel kisebbségben voltak a bánáti/torontáli magyarok, már a dualizmus alatt is jó kapcsolatokat ápoltak a helyi szerb vezetőkkel, ez most kamatozott. Nagybecskerek azonban messze volt a tömbmagyar Bácskától, ezért nem lehetett összmagyar központ a Délvidéken.

A magyar munkásság a szerb szociáldemokrata vagy a legális kommunista pártra is szavazott, mert bizalmatlan volt a Magyar Párt felső középosztálybeli vezetőivel szemben.

A szerb sajtó vissza-visszatérően irredenta szervezkedéssel, a kis-magyarországi jobboldali radikalizmussal (ÉME) való kapcsolatokkal vádolta a Magyar Pártot, ez kiutasításokhoz, kémperekhez, börtönbüntetésekhez vezetett.

A Magyar Párt (1922 – 1927) stratégiája:

* felekezettől független összmagyar vonalat követtek;
* nem akartak beleszólni a szláv népek viszályába;
* a magyar érdekképviselet vonalán dolgoztak.

Közigazgatás: A szerb jegyzők terror alatt tartották a magyar településeket, önkényesen bárkit ellehetetlenítettek, adókivetéssel, bírsággal, útlevél-megtagadással, veréssel, elzárással.

Iskolaügy

A jugoszláv törvények szerint egyházi iskolák nem létezhettek.

A magyar tanítókat az új állam legdélibb (macedón stb.) területeire helyezték, évekbe is kerülhetett, mire vissza tudtak térni.

A szláv hangzású családnevet viselő gyerekeket csak a többségi nemzet állami iskoláiba lehetett beíratni. („Névvegyelemzés”.)

**1938 – 1941**

Magyarország megerősödésével mozgásszabadsága is nőtt. Sor került a területi revízióra is.

átrendeződés

közös

Az 1938. augusztus 23-i bledi kisantant–magyar tárgyaláson sikerült elismertetnünk fegyverkezési egyenjogúságunkat, de mivel a kétoldalú kisebbségvédelmi megállapodások nem jöttek létre, az egyezmény, melynek ekkor már németellenes éle volt, nem lépett életbe.

**Felvidék–Kárpátalja**

Az 1938. augusztus 23–28-i kieli német–magyar találkozón Magyarországnak sikerült elkerülnie, hogy Németország Magyarországgal támadtassa meg Csehszlovákiát. (Hitler a teljes Felvidéket ígérte cserébe.)

A müncheni egyezmény három hónapot hagyott a szlovák–magyar határ rendezésére. A kb. 95%-os megegyezés Pozsony, Nyitra, Kassa, Munkács, Ungvár hovatartozása miatt nem jött létre, ekkor került sor a német–olasz döntőbíráskodásra Bécsben. (I. bécsi döntés, 1938. november 2.) A döntés nagy pontossággal a Teleki Pál által kidolgozott néprajzi vonalat követte, Ciano olasz külügyminiszter csak Nagysuránynál rajzolt ceruzával a térképbe, így került a szlovák kisváros Magyarországhoz.

1939. március közepén német csapatok szállták meg Csehországot, ekkor március 14–18. között a Magyar Honvédség birtokba vette Kárpátalja hegyvidéki részét, ezzel megvalósult a stratégiailag fontos lengyel–magyar közös határ. Szórványos harcok folytak Husztnál az ukrán Szics gárdával, mely német támogatással egy ukrán magállamot akart létrehozni a területen.

**Erdély–Partium**

Románia Franciaország vereségével elvesztette legfőbb nyugati szövetségesét.

Miután a Szovjetunió 1940 nyarán ultimátumban követelte Besszarábia visszaadását, és a turnu-severini román magyar tárgyalások nem vezettek eredményre, Románia maga kérte a bécsi döntőbíróság összehívását!

1940. szeptember 7-én a craiovai bolgár–román tárgyalások eredményeképp Dél-Dobrudzsa Bulgáriához került (7.545 km2), melyet a párizsi békekonferencia után is megtarthatott. (Nem vett részt a Szovjetunió elleni német háborúban, a Szovjetunió viszont 1944 végén elfoglalta.)

A ploiesti olajkutak védelmére német „tancsapatok” érkeztek az országba.

**Délvidék**

A jugoszláv–magyar barátsági szerződés (1940. december 12.) után látványosan javult a 2 ország viszonya és a délvidéki magyarság sorsa is. Belgrádban a tengelybarát Cvetkovics-kormányt az angolbarát Szimovics-kormány váltotta fel. Amikor Teleki Pál miniszterelnök mártírhalála (1941. április 3.) után Magyarország átengedte a német csapatokat, akkor több magyarországi várost (Szeged, Kecskemét) a jugoszláv légierő bombázott.

Miután Horvátország 1941. április 10-én kinyilvánította függetlenségét, a magyar csapatok csak akkor vették birtokba a Bácskát és a Drávaszöget. A Bánság német katonai közigazgatás alá került. Református püspöke Gachal János lett Torontálvásárhelyen / Debelyacsán. A Mura-vidék a helyi vend lakosság és Mindszenti József (akkor zalaegerszegi plébános) kezdeményezésére került vissza Magyarországhoz.

Jugoszláviát több irányból: Ausztria, Románia felől is támadta a német haderő, nem kizárólagosan az döntött, hogy Magyarország átengedte a német csapatokat.

Összefoglaló táblázat

|  |  |  |  |
| --- | --- | --- | --- |
|  | Csehszlovákia | Románia | SZHSZ Királyság/Jugoszlávia |
| közös fogalmak | utódállam  repatriálás  kisantant  telepesek  revízió  integer  asszimiláció  jogfosztás | | |
| a magyar kisebbséggel kapcsolatos fogalmak | 1919. véres május 1.  regös cserkészet  Sarló  komáromi tárgyalások | Levente  csucsai paktum  Magyar Párt  Csíki Magánjavak  Katolikus Státus  „nici o brazda”  turnu severini tárgyalások | „névvegyelemzés”  dobrovolyác (délszláv telepes) |
| általános fogalmak | csehszlovákizmus,  légionárius, északi hadjárat, Szlovák Tanácsköztársaság | Vasgárda  királydiktatúra (1938 – 1940) | marseilles-i merénylet,  usztasa,  királydiktatúra (1929 –) |
| földrajzi nevek | Eperjes,  Pozsony, Csallóköz, Rimaszombat, Kassa | Regát,  Erdély, Bánát, Máramaros,  Kolozsvár  Székelyföld | Bácska, Bánát, Drávaszög  „Vajdaság” |
| többségi politikusok | Tomás Garrigue Masaryk,  Edvard Benes,  Milan Rastislav **Š**tefánik,  Jozef Tiso | II. Károly király,  Mihály király,  Alexandru Vaida-Voevod,  Octavian Goga,  Iuliu Maniu,  Codreanu, | Sándor király  Pál régens herceg |
| kisebbségi magyar politikusok | Esterházy János | Bethlen György  Bánffy Miklós  Kós Károly |  |
| pártok | Országos Keresztényszocialista Párt  Magyar Nemzeti Párt  Egyesült Magyar Párt (1936 –) | Országos Magyar Párt | Magyar Párt  (1922 – 1929) |
| magyar kisebbségi irodalom | Vox Humana  Mécs László  Fábry Zoltán  Győry Dezső | transzilvanizmus  Benedek Elek  Kuncz Aladár  Kós Károly  Dsida Jenő  Áprily Lajos  Tamási Áron  Jékely Zoltán  Reményik Sándor  Berde Mária  Nyírő József | Szenteleky Kornél |
| újságok, folyóiratok | A Mi Lapunk | Erdélyi Szépmíves Céh: Erdélyi Helikon  Korunk  Cimbora, Pásztortűz  Brassói Lapok |  |
| egyházi élet | Bertók Béla püspök  Sörös Béla a teológia vezetője  losonci Református Theológiai Szeminárium (1925 – 1939) | Márton Áron  erdélyi r. kat püspök  Makkai Sándor  erdélyi református püspök (1926 – 36)  Sulyok István királyhágómelléki református püspök | 1930 –  Ágoston Sándor püspök lehet  1939 nagysikerű énekeskönyv |
| református  egyházszervezet | a Tiszántúli, a Dunántúli és a Tiszáninneni Egyházkerületből:  216 ezer hívővel  Csehszlovákiai Református Egyetemes Egyház  (449 magyar, 12 vegyes, 31 szlovák nyelvű gyülekezet) | a Tiszántúli Református Egyházkerület keleti részéből:  Királyhágómelléki Református Egyházkerület és a teljes Erdélyi Református Egyházkerület | Jugoszláviai Református Keresztyén Egyház |